ddrg/super_eurlex huggingface dataset:
Virallinen lehti nro C 104 , 06/04/1998 s. 0236



B4-0332, 0346, 0356 ja 0363/98 Päätöslauselma Pohjois-Korean elintarvikekriisistä Euroopan parlamentti, joka - ottaa huomioon 15. toukokuuta 1997 ((EYVL C 167, 2.6.1997, s. 157.)) ja 23. lokakuuta 1997 ((Kyseisen istunnon pöytäkirja, osa II, kohta 8.)) antamansa päätöslauselmat Pohjois-Korean nälänhädästä, A. ottaa huomioon, että vuoden 1997 kadon seuraukset alkavat nyt näkyä täydessä mitassaan, koska riisin ja maissin satotappiot nousivat miljooniin tonneihin, B. on tietoinen maan kroonisesta energiapulasta ja siitä, että EU kuuluu jäsenenä KEDOon (Korean Energy Development Organization), jonka on määrä toimittaa Pohjois-Koreaan kaksi ydinvoimalaa vuoteen 2005 mennessä, C. on tietoinen siitä, että Pohjois-Korean tulvavahinkojen korjauskomitea ilmoitti 2. maaliskuuta 1998, että vaikka nykyinen 200 gramman päivittäinen vilja-annos puolitettaisiin 100 gramman nälkätasolle, olemassa olevat viljavarastot loppuvat siitä huolimatta maaliskuun puoliväliin mennessä, D. on yhtä tietoinen muista lähteistä, jotka kiistävät tilanteen täyden vakavuuden, E. toteaa kuitenkin, että virallisten YK-tietojen mukaan jo nyt kymmenet tuhannet lapset kärsivät vakavasta aliravitsemuksesta, F. on tietoinen kansainvälisten avustusjärjestöjen, Punaisen Ristin suoran lastenavun, MSF:n (Médecins sans Frontières) ja YK:n järjestöjen jatkuvasta humanitaarisesta työstä, G. toteaa, että nälänhätää ovat olleet aiheuttamassa myös Pohjois-Korean viime vuosikymmeninä harjoittama epäonnistunut talouspolitiikka ja maatalouspolitiikka, H. ottaa huomioon, että Pohjois-Korean viranomaiset pitävät kansansa äärimmäisen tiukasti eristettynä ulkomaailmasta, että maahantulorajoitukset ja riippumattoman tiedon saannin rajoittaminen estävät nälänhädän laajuuden tarkan arvioimisen ja myös annetun elintarvikeavun jakamisen seurannan, I. on tietoinen siitä, että Euroopan unioni on ollut suurin avunantaja; 1. Arvostelee Pohjois-Korean hallitusta siitä, että se estää elintarvikekriisin täyden arvioimisen ja vaikeuttaa avun jakamisen seurantaa, ja kehottaa sitä mahdollistamaan elintarvike- ja energiavarojen nykytilanteen objektiivisen arvioimisen; 2. Kehottaa Euroopan unionia ja sen jäsenvaltioita valmistelemaan humanitaarisen avun jatkamista, kuitenkin siten, että sen ehdoksi asetetaan avunantajan mahdollisuus seurata avun jakamista; 3. Vaatii, että Pohjois-Korean on päästettävä maahan valtuuskunta, joka tutkii sekä humanitaarisen avun tarvetta että energiahuoltoon liittyviä ongelmia, jotka pahentavat edellistä ongelmaa; 4. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille, Korean demokraattisen kansantasavallan, Korean tasavallan, Yhdysvaltojen ja Japanin hallituksille.
Virallinen lehti nro C 104 , 06/04/1998 s. 0238



B4-0340/98 Päätöslauselma Jamaikan irtisanoutumisesta kansalaisoikeuksia ja poliittisia oikeuksia koskevaan kansainväliseen yleissopimukseen liittyvästä valinnaisesta pöytäkirjasta Euroopan parlamentti, joka A. ottaa huomioon, että Jamaika irtisanoi kansalaisoikeuksia ja poliittisia oikeuksia koskevaan kansainväliseen yleissopimukseen (ICCPR) liittyvän valinnaisen pöytäkirjan 22. tammikuuta 1998 ja oli ensimmäinen valtio, joka on sen irtisanonut, B. ottaa huomioon, että Jamaikan hallitus on ilmoittanut irtisanomisen syyksi sen, että irtisanominen antaa sille mahdollisuuden muuttaa nykyisiä kuolemanrangaistusta koskevia määräyksiä, C. ottaa huomioon, että jamaikalaiset eivät enää voi lähettää Yhdistyneiden kansakuntien ihmisoikeuskomitealle vetoomuksia sen johdosta, että Jamaikan hallitus on rikkonut ICCPR:ssa taattuja oikeuksia, D. ottaa huomioon, että Barbados ja Trinidad ja Tobago harkitsevat Jamaikan esimerkin seuraamista, E. katsoo, että irtisanominen on valitettava ennakkotapaus ja heikentää ihmisoikeuksien suojelemista koskevaa kansainvälistä järjestelmää; Euroopan parlamentti, joka 1. Kehottaa painokkaasti Jamaikan hallitusta perumaan päätöksensä ja vetoaa Barbadoksen ja Trinidadin ja Tobagon hallituksiin, jotta ne eivät irtisanoisi valinnaista pöytäkirjaa; 2. Toistaa näkemyksensä, jonka mukaan kuolemanrangaistus ei milloinkaan ole perusteltu; 3. . Kehottaa puhemiestään välittämään tämän päätöslauselman neuvostolle, komissiolle, Jamaikan, Barbadoksen ja Trinidadin ja Tobagon hallituksille sekä AKT-EU-yhteiskokouksen puheenjohtajille.
Virallinen lehti nro C 034 , 02/02/1998 s. 0170



B4-0069/98 Päätöslauselma Baskimaassa tapahtuneista terroristien hyökkäyksistä Euroopan parlamentti, joka A. on tyrmistynyt ETA-terroristijoukkion uudesta hirvittävästä attentaatista, joka tapahtui Zarauzissa (Guipúzcoa) viime perjantaina 9. tammikuuta 1998 ja jossa murhattiin kansanpuolueen kunnanvaltuutettu José Ignacio Iruretagoyena, B. ottaa huomioon, että tämän rikollisjärjestön ja sen veritekojen ainoana tavoitteena on demokratian ja oikeusvaltion tuhoaminen sekä baskiyhteisössä että koko Espanjassa; Euroopan parlamentti, joka 1. Tuomitsee varauksetta tämän raakalaismaisen attentaatin ja vahvistaa uudelleen vastustavansa kaikenlaista väkivallan käyttöä; 2. Ilmaisee vilpittömän osanottonsa murhatun kunnanvaltuutetun perheelle, ystäville ja työtovereille sekä vahvistaa uudelleen ehdottoman solidaarisuutensa tämän rikollisjoukkion lukuisille uhreille; 3. Toistaa tukevansa Ajuria-Enean sopimusta ja Madridin sopimusta sekä kannustaa ja pyytää sopimuspuolia jatkamaan tekemiensä sopimusten noudattamista ja syventämistä; 4. Ilmaisee vilpittömän ja täyden tukensa kaikille kansanvallan kannattajille, jotka ovat samanlaisessa puolustuskyvyttömässä tilanteessa tämänkaltaisten rikosten vuoksi, ja kannustaa heitä jatkamaan baskiyhteisössä ja koko Espanjassa vallitsevan vapauden ja oikeusvaltion puolustamista demokratian puitteissa; 5. Korostaa kieltäytyvänsä vuoropuhelusta kaikkien rikollisia tekoja avustavien, sallivien, niihin yllyttävien, niitä tukevien tai tekevien kanssa; 6. Toistaa jälleen kerran sitoumuksensa terrorismin vastaiseen toimintaan, joka perustuu jäsenvaltioiden väliseen saumattomaan yhteistyöhön poliisi- ja oikeusasioissa; 7. Kehottaa puhemiestään välittämään tämän päätöslauselman komissiolle, neuvostolle ja Espanjan ja Baskimaan viranomaisille sekä uhrin perheelle.
Virallinen lehti nro C 132 , 28/04/1997 s. 0105



A4-0105/97 Päätöslauselma komission kertomuksesta neuvostolle ja Euroopan parlamentille: Keskipitkän ajan rahoitustuen myöntämiseksi jäsenvaltioiden maksutaseille luodun järjestelyn uudelleentarkastelu - neuvoston asetus 88/1969/ETY (KOM(96)0545 - C4- 0588/96) Euroopan parlamentti, joka - ottaa huomioon komission kertomuksen neuvostolle ja Euroopan parlamentille (KOM(96)0545 - C4-0588/96), - ottaa huomioon talous- ja raha-asioita sekä teollisuuspolitiikkaa käsittelevän valiokunnan mietinnön ja budjettivaliokunnan lausunnon (A4-0105/97); A. katsoo, että jäsenvaltioiden maksutaseille luodulla järjestelyllä voi olla hyödyllinen vakauttava tehtävä ja että se aika ajoin myös todellisuudessa täyttää sen, B. katsoo, että niiden jäsenvaltioiden osalta, jotka eivät osallistu EMU:hun heti 1. tammikuuta 1999 alkaen, maksutaseen vakauttamiselle myönnetty tuki voi olla edelleen välttämätön, C. katsoo, että myös niiden valtioiden osalta, jotka liittyvät Euroopan unioniin ja jotka eivät osallistu heti EMU:hun, mahdollisuus tukeen maksutaseongelmien ilmetessä on edelleen tarpeellinen, D. katsoo, että maksutaseille luodun järjestelyn kustannukset voidaan jakaa kokonaan edunsaajavaltioiden kesken, vaikka yhteisön talousarvion takuun vuoksi maksettava korko on poikkeuksellisen alhainen, E. katsoo, että yhteisön lainajärjestely on tehty mahdolliseksi EMU:n kolmatta vaihetta varten EY:n perustamissopimuksessa mutta että komissio ei vielä ole valmistellut sitä, F. katsoo, että keinot, jotka unionilla ja jäsenvaltioilla on käytettävissään taloudellisten shokkien korjaamiseksi EMU:ssa eivät ole turhia ja yhteisön lainajärjestely olisi hyödyllinen ja tarpeellinen maksutaseille luodun järjestelyn esimerkin mukaisesti; 1. Suosittelee neuvostolle nykyisen maksutaseille luodun järjestelyn säilyttämistä myös EMU:n alettua; 2. Pyytää komissiota EY:n perustamissopimuksen 103 a artiklan 2 kohdan mukaisesti laatimaan ja esittämään Euroopan parlamentille ja neuvostolle tukijärjestelyä koskevan asetuksen sellaisten jäsenvaltioiden auttamiseksi, joilla on vaikeuksia tai joita vakavasti uhkaavat suuret vaikeudet; 3. Suosittelee komissiolle, että se tukijärjestelyä suunnitellessaan taloudellisen ja rahallisen vakauden edistämiseksi käyttää ohjeenaan olemassa olevaa maksutaseiden tukijärjestelyä mutta että se tarkastelee järjestelyn suurinta laajuutta osallistuvien jäsenvaltioiden BKT:n prosenttiosuuden kannalta; 4. Kehottaa puhemiestään välittämään tämän päätöslauselman komissiolle ja neuvostolle.
Virallinen lehti nro C 115 , 14/04/1997 s. 0172



B4-0201, 0249 ja 0259/97 Päätöslauselma naisten oikeuksien loukkauksista Euroopan parlamentti, joka - ottaa huomioon kansainvälisen naistenpäivän, - ottaa huomioon vuonna 1993 järjestetyn ihmisoikeuksia käsitelleen Wienin konferenssin julkilausumat ja vuonna 1995 järjestetyn Pekingin naisten maailmankonferenssin toimintaohjelman, A. ottaa huomioon, että tasavertainen kohtelu ja yhtäläiset mahdollisuudet ovat vielä saavuttamattomia tavoitteita, B. ottaa huomioon, että YK:n tilastojen mukaan suurin osa maailmassa tapahtuneiden ihmisoikeuksien loukkausten uhreista on naisia ja lapsia, etenkin pakolaisten ja sodan uhrien keskuudessa, C. ottaa huomioon, että Unicefin arvioiden mukaan 130 miljoonaa naista on joutunut sukupuolielinten silpomisen uhriksi, ja tämä määrä joka vuosi 2 miljoonalla; tuntematon määrä näistä naisista kuolee tämän seurauksena, ja kaikki tämän kidutuksen uhrit jäävät peruuttamattomasti silvotuiksi koko loppuelämäkseen, D. ottaa huomioon, että prostituutioverkot käyttävät hyväkseen naisia ja tyttölapsia ja erityisesti niitä, jotka sosiaalisen, sotilaallisen tai poliittisen kriisin vuoksi joutuvat jättämään kotipaikkansa, E. on syvästi huolissaan islamilaisten ääriliikkeiden laajuudesta eräissä maissa ja näiden liikkeiden pyrkimyksestä asettaa yhä tiukempia rajoituksia naisten perusvapauksille ja kansalaisoikeuksille, F. on erityisen huolissaan tiukkuudesta, jolla islamilainen sharia-laki on pantu täytäntöön Afganistanissa, erityisesti naisten osalta; 1. Toistaa jälleen päättäväisesti, että naisten ja pienten tyttölasten oikeudet ovat luovuttamattomasti, täydellisesti ja erottamattomasti ihmisen yleismaailmallisia oikeuksia; 2. Ilmaisee solidaarisuutensa niille naisille, jotka suurista paineista ja uhkauksista huolimatta jatkavat julkisia mielenilmaisuja perusoikeuksiensa loukkaamista vastaan; 3. Pyytää valtioita toimimaan niiden sitoumusten mukaisesti, jotka ne antoivat Pekingin naisten maailmankonferenssissa; 4. Katsoo, että neuvoston ja komission antama painoarvo naisten oikeuksien kunnioittamiselle niissä maissa, joiden kanssa unioni on tehnyt assosiointisopimuksen, on lisätodiste unionin kyvystä tuoda esille ja panna täytäntöön naisten perusoikeuksien kunnioittaminen; 5. Tuomitsee jyrkästi sukupuolielinten silpomiskäytännön ja pyytää jäsenvaltioita kieltämään silpomisen alueellaan; 6. Toistaa jälleen unionin jäsenvaltioille esittämänsä pyynnön siitä, että sukupuoleen perustuva vaino tunnustettaisiin yhdeksi turvapaikkaoikeuden perusteeksi Euroopan unionissa; 7. Pyytää unionin jäsenvaltioita vetoamaan YK:n ihmisoikeuskomissioon, jotta se käsittelisi vakavasti naisten oikeuksien loukkauksia koskevaa ongelmaa; 8. Kehottaa puhemiestään välittämään tämän päätöslauselman neuvostolle, komissiolle, Yhdistyneiden kansakuntien pääsihteerille ja Euroopan neuvostolle.
Virallinen lehti nro C 020 , 20/01/1997 s. 0142



B4-1359, 1420 ja 1434/96 Päätöslauselma Romaniasta Euroopan parlamentti, joka - ottaa huomioon Euroopan unionin ja Romanian välisen assosiointisopimuksen, - ottaa huomioon EU:n ja Romanian parlamentaarisen sekavaliokunnan kokouksien päätelmät, A. katsoo, että 3. marraskuuta 1996 Romaniassa järjestettyjen vaalien tuloksena uuden enemmistön muodostavat puolueet ovat ilmoittaneet, että ehdoton etusija annetaan lasten tilanteen parantamiseen Romaniassa tähtääville toimenpiteille, mukaan lukien tehokkaammat järjestelyt niiden toteuttamisen varmistamiseksi, B. katsoo, että suuri määrä lapsia Romaniassa elää tällä hetkellä köyhyysrajan alapuolella; katsoo, että kasvava määrä lapsia joutuu elämään kadulla, C. katsoo, että Euroopan unioni on jo PHARE-ohjelman puitteissa antanut erityistä apua Romanian hallitukselle lastensuojeluohjelman kehittämiseksi Romaniassa, D. katsoo, että Romanian assosioitumiseen ja tulevaan liittymiseen Euroopan unioniin liittyy myös Euroopan unionin ja Romanian välinen yhteistyö ja kumppanuus niiden ongelmien ratkaisemiseksi, joita Romanian on voitettava siirtymävaiheen aikana; 1. Korostaa, että Euroopan unionin olisi Romanian liittymistä valmistelevan yleisen strategian puitteissa lisättävä osallistumistaan Romanian lasten tilanteen parantamiseksi; 2. Pyytää komissiota, neuvostoa ja jäsenvaltiota hyväksymään ja toteuttamaan yhteisen ohjelman Romanian hallituksen kanssa kyseisen maan lasten suojelemiseksi ja tarvittavien varojen antamiseksi viipymättä tällaiselle ohjelmalle; 3. Pyytää komissiota, neuvostoa ja jäsenvaltioita hyväksymään yhteistyössä Romanian hallituksen kanssa erityisen ohjelman Romanian suurkaupunkien katulapsille; 4. Kehottaa puhemiestään välittämään tämän päätöslauselman neuvostolle, komissiolle ja Romanian parlamentille, hallitukselle ja presidentille.
Virallinen lehti nro C 347 , 18/11/1996 s. 0455



B4-1115, 1116, 1206, 1209 ja 1211/96 Päätöslauselma EU:n lohimarkkinoiden kriisistä Euroopan parlamentti, joka - ottaa huomioon 15. joulukuuta 1995 antamansa päätöslauselman lohialan kriisistä ((EYVL C 17, 22.1.1996, s. 467)) sekä 16. helmikuuta 1996 antamansa päätöslauselman EU:n lohimarkkinoiden kriisistä ((EYVL C 65, 4.3.1996, s. 212)), - ottaa huomioon ETA-sopimuksen «turvatoimia» koskevan 4 luvun 112 - 114 artiklan, jotka muodostavat «vähimmäistuontihinnan» (MIP) 15. joulukuuta 1995 tapahtuneen käyttöönoton oikeudellisen perustan, A. katsoo, että koska norjalaisen lohen tuonti EU:hun on viimeksi kuluneiden kahdeksan kuukauden kuluessa kasvanut 22 prosentilla ja samanaikaisesti lohen hinta yhteisön markkinoilla on laskenut 21 prosentilla, ala on jälleen kriisissä, B. katsoo, että Euroopan markkinoille suuntautuva norjalaisen lohen polkumyynti, joka on jatkunut vuodesta 1989, on johtanut EU:n lohimarkkinoiden epävakauteen, jolla on seurannaisvaikutuksia muihin kalatuotteisiin, erityisesti valkolihaisen kalan markkinoihin kaikkialla Euroopan unionissa, C. katsoo, että komissio käynnisti Skotlannin lohenkasvattajien pyynnöstä 31. elokuuta 1996 polkumyynnin ja tukien vastaiset menettelyt Norjaa vastaan ja että tämä tutkimus kestää täydet yhdeksän kuukautta, D. katsoo, että lohen markkinahinta on nyt huomattavasti joulukuussa 1995 käyttöön otettua vähimmäishintatasoa alempana; 1. Pahoittelee sitä, että kalastusministerien neuvosto käsitteli lohimarkkinoiden kriisiä 14. lokakuuta 1996 ainoastaan «muiden asioiden» yhteydessä eikä päässyt rakentavaan sopimukseen EU:n lohimarkkinoiden hintavakauden saavuttamiseksi; 2. Pahoittelee sitä, että jäsenvaltiot eivät ole ehdottaneet määriä rajoittavien toimenpiteiden kaltaisia rakentavia toimenpiteitä; 3. Panee merkille, että vuoden viimeinen neljännes on lohimarkkinoiden kannalta erityisen kriittinen jakso ja että yhteisön lohentuottajat kärsivät todennäköisesti huomattavia tappioita, jollei kiireellisiin toimenpiteisiin ryhdytä; 4. Panee merkille, että lohen tuotanto ja jalostus on erityisesti Skotlannissa ja Irlannissa elintärkeä työllistäjä erityisesti monilla syrjäisillä meren rannalla sijaitsevilla maaseutualueilla, joilla on vain vähän vaihtoehtoisia työpaikkoja; korostaa, että hintojen vakaus on alan tulevaisuuden kannalta elintärkeää; 5. Kehottaa komissiota toteuttamaan viipymättä toimenpiteitä lohialan tulevaisuuden turvaamiseksi palauttamalla vähimmäistuontihinnat kunkin lohentuontierän osalta ja soveltamalla tarvittaessa määrärajoituksia; 6. Kehottaa puhemiestään välittämään tämän päätöslauselman neuvostolle, komissiolle ja Norjan hallitukselle.
Virallinen lehti nro C 320 , 28/10/1996 s. 0202



B4-1072/96 Päätöslauselma tuesta Santiago de Compostelaan johtavan pyhiinvaellusreitin säilyttämiselle Pazosin kylän tuhoamisen johdosta Euroopan parlamentti, joka A. ottaa huomioon ne elinympäristölle sekä historialliselle perinnölle ja kulttuuriperinnölle aiheutuneet vakavat vauriot, jotka aiheutuvat tietöistä Pazosin (Padrónin) kylän läpi kulkevalla N550-tiellä (hanke nro 33-LC-2350), B. ottaa huomioon, että tämä tien osa on yksi Santiago de Compostelaan johtavan pyhiinvaellusreitin (Ruta Xacobea) merkittävimmistä osista; Euroopan neuvosto on nimennyt reitin yhdeksi Euroopan tärkeimmistä kulttuurireiteistä ja se on UNESCOn maailman kulttuuriperinnön listalla, joten sen tuhoaminen on barbaariteko, C. ottaa huomioon, että aivan Pazosin kylän keskustaan kohdistuva tien levennyshanke aiheuttaa korvaamatonta vahinkoa Santiago de Compostelaan johtavalle huomattavalle ja poikkeukselliselle pyhiinvaellusreitin osalle, ja sen yhteydessä tuhotaan kartanoita, roomalaisia siltoja, 55 erittäin vanhaa kivitaloa, kirkkoja, pyhäkköjä, ristejä, muureja, aittoja, lähteitä, pesupaikkoja, kaivoja sekä harvinaisia, vuosisatoja vanhoja tammilehtoja ja aiheutetaan muuta vahinkoa; kyseessä on maiseman arkkitehtonisen perinnön ja ympäristön raiskaus, D. ottaa huomioon, että tapauksessa rikotaan Santiago de Compostelaan johtavien pyhiinvaellusreittien suojelua koskevaa lakia nro 3/1996 (DOG 23.5.1996), Galician kulttuuriperintöä koskevaa lakia nro (8/1995) sekä itsenäisyyttä koskevaa säädöstä ja Espanjan perustuslakia, E. ottaa huomioon, että Galician aluehallinto ja muut vastuulliset viranomaiset eivät ole ryhtyneet asiassa toimiin, ja että liikenneministeriön lausunto ei ollut myönteinen, ja että hanketta koskevaa Padrónin kunnanvaltuuston kielteistä lausuntoa ei ole otettu huomioon, Euroopan parlamentti, joka 1. Vaatii, että N550-tiellä Pazosin kohdalla tehtävät työt keskeytetään välittömästi; 2. Vaatii, että pakkolunastukset peruutetaan, hajotetut kivimuurit rakennetaan uudestaan ja kaikki aiheutetut vahingot korjataan; 3. Kehottaa puhemiestään välittämään tämän päätöslauselman neuvostolle ja komissiolle.
Virallinen lehti nro C 320 , 28/10/1996 s. 0200



B4-1014, 1025 ja 1032/96 Päätöslauselma Maresmen (Barcelona) ja Valencian alueen tulvista Euroopan parlamentti, joka A. on huolissaan viimeaikaisista tulvista, joita on esiintynyt Cabrilsin, Cabreran, Vilassar del Marin, Vilassar de Daltin, Premiá de Marin, Premiá de Daltin, El Masnoun ja Teián seuduilla Maresmen alueella ja jotka ovat aiheuttaneet kaksi kuolemantapausta ja 2 000 miljoonan pesetan aineelliset vahingot, B. ottaa myös huomioon Valencian alueella 10. ja 11. syyskuuta esiintyneet tulvat, C. ottaa erityisesti huomioon rankkasateista alueen satokasveille ja maatiloille aiheutuneet vahingot, Euroopan parlamentti, joka 1. Tuo julki surunvalittelunsa ja solidaarisuutensa uhreja ja näiden perheitä kohtaan; 2. Kehottaa komissiota laatimaan yhteistyössä toimivaltaisten viranomaisten kanssa Maresmen aluetta koskevan kunnostamissuunnitelman sekä myöntämään kiireellisesti varoja vesiväylien kanavointia sekä infrastruktuurien, rakennusten ja maatilojen jälleenrakentamista varten; 3. Kehottaa laatimaan alueellisten viranomaisten kanssa vastaavan suunnitelman Valencian alueen tulvista kärsineitä seutuja varten; 4. Korostaa, että tällaisten tulvien ehkäisemistä ja niiden seurausten korjaamista varten on luotava oma budjettikohta, koska niitä esiintyy Välimeren alueella toistuvasti; 5. Kehottaa puhemiestään välittämään tämän päätöslauselman neuvostolle ja komissiolle sekä Katalonian aluehallitukselle, Valencian aluehallitukselle ja Espanjan hallitukselle.
Virallinen lehti nro C 166 , 10/06/1996 s. 0203



B4-0607, 0625, 0637, 0640 ja 0651/96 Päätöslauselma mielipiteenvapaudesta Albaniassa ja Valko-Venäjällä Euroopan parlamentti, joka - ottaa huomioon aiemmat päätöslauselmansa lehdistönvapaudesta ja oikeudesta saada tietoa tiedotusvälineistä vaalikampanjoiden aikana; A. on huolissaan mielipiteen- ja ilmaisunvapauden loukkauksista useissa Keski- ja Itä-Euroopan maissa, B. katsoo, että on kyse perusihmisoikeudesta ja että kukin Euroopan neuvoston jäsenmaa ja/tai Euroopan unionin jäsenyyttä hakenut maa on velvollinen takaamaan kaikille kansalaisilleen täyden mielipiteen- ja ilmaisunvapauden, C. on erityisen huolestunut tilanteesta Valko-Venäjällä, jossa lehdistönvapaus on vakavasti uhattuna, D. ottaa huomioon Albanian tilanteen yleisten vaalien aattona, jolloin tiedotusvälineiden olisi oltava kaikkien saatavilla, 1. On huolestunut Valko-Venäjällä tiedotusvälineisiin kohdistuvista uhkailutoimista, jotka muodostuvat hallituksen lisäämästä valvonnasta ja sekä riippumattomien että valtion tiedotusvälineiden sensuroinnista, ja tuo esiin tältä osin sellaisia riippumattomia sanomalehtiä vastaan kohdistuneita toimia, kuten Beloruskaja delovaja gazeta, Imja ja Narodnaja volja, joiden painaminen valtion painoissa halutaan estää; 2. Pyytää komissiota ja neuvostoa ilmoittamaan Valko-Venäjän viranomaisille suuresta huolestuneisuudestaan OMONin (Valko-Venäjän miliisin erikoisjoukot) väkivaltaisen väliintulon johdosta Tsernobylin onnettomuuden 10- vuotismuistopäivän aikana huhtikuun 16. päivänä 1996, jolloin pidätettiin noin 200 henkilöä, monet heistä oppositiojohtajia; 3. Muistuttaa, että demokratian perusperiaatteiden kunnioittaminen Valko- Venäjällä on edellytyksenä EU:n ja Valko-Venäjän välisen kumppanuus- ja yhteistyösopimuksen sekä väliaikaisen sopimuksen tekemiselle; 4. Pyytää tukemaan Valko-Venäjän demokraattisen yhteisön pyrkimyksiä kaikkien mielipidevankien välittömäksi vapauttamiseksi; 5. Suhtautuu myönteisesti Albanian pyrkimyksiin kohti demokratiaa ja korostaa tarvetta vahvistaa ja jatkaa tätä suuntausta; arvioi, että 26. toukokuuta 1996 pidettävät yleiset vaalit ovat erittäin merkittävät demokratisointiprosessin moitteettoman etenemisen kannalta; 6. Pyytää tämän vuoksi Albanian presidenttiä ja hallitusta takaamaan, että parlamenttivaalit tulevat olemaan vapaat ja vilpittömät; pyytää lisäksi takaamaan, että kaikille puolueille ja ehdokkaille annetaan tasa-arvoiset mahdollisuudet päästä tiedotusvälineisiin vaalikampanjan aikana; 7. On tyytyväinen siitä, että komissio antaa PHARE-demokratisointiohjelman puitteissa täyden tukensa demokraattisten toimielinten perustamiselle ja kehittämiselle Albaniassa; 8. Ilmaisee päättäväisyytensä varmistaa, että Keski- ja Itä-Euroopan maiden ja Euroopan unionin välinen myöhempi yhteistyö on suoraan liitettävä demokratian ja perustuslaillisten oikeuksien periaatteiden täydelliseen kunnioittamiseen; 9. Kehottaa puhemiestään välittämään tämän päätöslauselman komissiolle, neuvostolle, Albanian sekä Valko-Venäjän presidentille, hallitukselle ja parlamentille.
Virallinen lehti nro C 065 , 04/03/1996 s. 0170



B4-0218/96 Päätöslauselma rajuista myrskyistä Ranskassa Euroopan parlamentti, joka A. ottaa huomioon Atlantin ja Välimeren rannikoilla 7. - 9. helmikuuta 1996 riehuneet rajut myrskyt, joissa tuulen nopeus nousi 160 kilometriin tunnissa, B. katsoo, että myrsky johti neljän ihmisen kuolemaan ja useiden ihmisten loukkaantumiseen sekä aiheutti huomattavia vahinkoja, erityisesti infrastruktuurille sekä julkisille ja yksityisille rakennuksille; Euroopan parlamentti, joka 1. Ilmaisee vilpittömän osanottonsa uhrien omaisille ja myötätuntonsa vahinkoja kärsineille; 2. Kiinnittää komission huomion vahinkojen laajuuteen ja pyytää sitä yhteisön myötätunnon osoituksena myöntämään hätäapua uhreille; 3. Kehottaa puhemiestään välittämään tämän päätöslauselman neuvostolle, komissiolle ja Ranskan hallitukselle.